Karine Jean-Pierre, talsmaður Hvíta hússins, sagði í gærkvöld að Bandaríkjastjórn væri fús til að svara öllum spurningum um njósnir um evrópska bandamenn. Þetta er hið fyrsta sem heyrist frá Bandaríkjastjórn um hleranir þjóðaröryggisstofnunar Bandaríkjanna, NSA, í samvinnu við leyniþjónustu danska hersins.
Karine Jean-Pierre, sem er aðstoðarblaðafulltrúi Joe Bidens forseta, svaraði spurningum blaðamanna um borð í forsetaflugvélinni Air Force Once í gær. Hún var spurð um hleranir NSA í Evrópu.
Jean-Pierre sagði að Bandaríkjastjórn ætlaði að vinna með evrópskum bandamönnum og fjalla um um allar spurningar samkvæmt hefðbundnum samskiptaleiðum þjóðaröryggismála.
We will work with our European allies and partners to address any questions through the appropriate national security channels.
Þjóðaröryggisstofnunin, NSA notaði fjarskiptakapla sem tengjast Danmörku til að hlera símtöl og rafræn samskipti evrópskra ráðamanna, stofnana og fyrirtækja. Vitað er að njósnað var um ráðamenn í Frakklandi, Noregi, Svíþjóð og Þýskalandi og hefur málið valdið úlfúð og reiði. Angela Merkel, Þýskalandskanslari, Emmanuel Macron, forseti Frakklands, Stefan Löfven og Erna Solberg, forsætisráðherrar Svíþjóðar og Noregs hafa lýst undrun og krafið Bandaríkjamenn og Dani skýringa. Hið sama hefur Guðlaugur Þór Þórsson, utanríkisráðherra, gert. Sæstrengurinn DanIce liggur milli Íslands og Danmerkur og um hann fara mikil rafræn samskipti. Ekkert hefur raunar komið fram í uppljóstrunum um málið sem bendir til þess að njósnað hafi verið um Ísland eða Íslendinga.
Engu að síður hafa bæði Guðlaugur Þór og Katrín Jakobsdóttir, forsætisráðherra, sagt málið mjög alvarlegt. Katrín kvaðst í viðtali við Spegilinn hafa áhyggjur af því hvaða áhrif þetta geti haft á traust á milli Norðurlandaþjóðanna. Guðlaugur Þór á símafund með Trine Bramsen, varnarmálaráðherra Danmerkur, á allra næstu dögum þar sem málið verður rætt. Hann sagði á Alþingi að málið væri grafalvarlegt og græfi augljóslega undan trausti í samskiptum þessara miklu vina og bandalagsþjóða. Utanríkisráðuneytið hefði krafist skýringa frá Dönum. Kannski koma þær skýringar nú frá Washington.